Sagunt acull el campionat autonòmic de natació artística este cap de setmana en el Poliesportiu Municipal
25 de febrer 2022

![](/media/bo5o40dx/c_todos.jpg?width=850&height=566.9886363636364)

La III edició del Campionat Autonòmic d'Hivern de Natació Artística tindrà lloc este pròxim cap de setmana, dies 26 i 27 de febrer, en la piscina del Poliesportiu Municipal (internuclis). Entre les categories es troben aleví, infantil, júnior i sénior.

La competició està organitzada per la Federació de Natació de la Comunitat Valenciana i pel Club Natación Acuático Morvedre Sagunto, amb la col·laboració de la regidoria d'Activitat Física, Salut i Esports de l'Ajuntament de Sagunt.

El campionat comptarà amb la participació de 165 esportistes de 12 clubs diferents entre els quals es troba l'Acuático Morvedre Sagunto, Atlantis, Sincro La Nucia, PS Water Benidorm, Halia Vila-real, Acqua Sincro El Puig, La Murtera, Alquímia, Flor del taronger Sincro, Stadio Alacant, Tennis i Padel Safor Gandia i el Nou Godella.

L'horari del dissabte serà de 9.30 a 13.15 hores i de 16.30 a 20.15 hores. El lliurament de medalles de les categories d'infantil, júnior i sénior serà a les 20.30 hores. L'horari per al diumenge serà de 10.15 hores a 12.45 hores, per la qual cosa el lliurament de medalles per als alevins serà a les 13.15 hores.

En eixe sentit, l'alcalde de Sagunt, Darío Moreno, així com el regidor d'Activitat Física, Salut i Esports, Javier Timón han mostrat el seu suport a la plantilla i a l'entitat al mateix temps que els han desitjat sort en la seua participació.

Així mateix, l'alcalde de Sagunt, Darío Moreno, ha valorat també la riquesa del municipi quant a les disciplines esportives que es practiquen: «**Continuem sent un referent, no sols en grans esports com pot ser bàsquet, futbol o handbol, sinó també en esports en els quals Espanya tradicionalment ha tingut una àmplia presència com és en el cas dels Jocs Olímpics i la natació sincronitzada i on també trobem que el Club de Natació Morvedre fa una gran tasca. Estos esdeveniments demostren l'alt nivell dels i les esportistes de la nostra ciutat**».

Per la seua banda, el regidor d'Activitat Física, Salut i Esports, Javier Timón, ha agraït a l'entitat la seua invitació per a acudir a donar suport a la celebració del campionat i ha traslladat també el seu suport a l'equip. «**Per a nosaltres suposa una doble satisfacció estar ací, ja que d'una banda continuem demostrant el suport incondicional als clubs i, d'altra banda, alberguem a la nostra ciutat un altre gran esdeveniment esportiu que ens continua convertint en uns dels municipis referents en esport autonòmic i nacional**», ha manifestat el delegat.

D'eixa manera, el president del Club Natació Aquàtic Morvedre Sagunt, Salvador Montesinos, ha explicat el següent: «**És el campionat autonòmic de natació sincronitzada més important de tot l'any, que durant diversos anys, ja consecutius, es realitza en les nostres instal·lacions a Sagunt. Enguany, malgrat la pandèmia i dels dos anys tan complicats que portem, participaran 12 de clubs de la Comunitat Valenciana. En el nostre cas, mantenim les expectatives de medalles i podis amb molta il·lusió i lluitarem per fer un bon campionat i aconseguir molts èxits**».

![](/media/0hzpoymm/c_grupo.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/sagunt-acull-el-campionat-autonomic-de-natacio-artistica-este-cap-de-setmana-en-el-poliesportiu-municipal/ "Facebook")
*   [](http://twitter.com/share?url=https://aytosagunto.es/va/actualitat/sagunt-acull-el-campionat-autonomic-de-natacio-artistica-este-cap-de-setmana-en-el-poliesportiu-municipal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-acull-el-campionat-autonomic-de-natacio-artistica-este-cap-de-setmana-en-el-poliesportiu-municipal/ "Linked In")
*   [](mailto:?body=https://aytosagunto.es/va/actualitat/sagunt-acull-el-campionat-autonomic-de-natacio-artistica-este-cap-de-setmana-en-el-poliesportiu-municipal/)